
Comisia pentru Buget,

Finanţe şi Bănci
Bucureşti,  22.03.2017
Nr. 4c-2/662
PLx. 522/2015
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, trimis spre dezbatere în fond, cu adresa nr.PLx.522/2015, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Leonardo BADEA
Parlamentul  României

Bucureşti,   22.03.2017   
Nr. 4c-2/662
PLx. 522/2015
Comisia pentru Buget,

Finanţe şi Bănci
RAPORT
asupra proiectului de Lege pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, spre dezbatere în fond, cu proiectul de Lege pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.
La dezbaterea proiectului de lege s-a avut în vedere avizul favorabil al Consiliului Legislativ, avizul favorabil al Comisiei juridice de disciplină şi imunităţi şi avizul favorabil al Comisiei pentru industrii şi servicii.
Guvernul, prin punctul său de vedere cu nr. 1156/06.03.2017, susține adoptarea acestei propuneri legislative.
Proiectul de Lege supus dezbaterii are ca obiect de reglementare abrogarea poziției "Nisipuri şi pietrişuri" din Anexa 1 "Lista cuprinzând produsele şi serviciile ale căror preţuri şi tarife se stabilesc, cu avizul Oficiului Concurenţei" la Ordonanţa de Urgenţă a Guvernului nr.36/2001. Conform expunerii de motive, circa 750 de operatori economici din industria extractivă prezintă Direcţiei de preţuri reglementate documentaţii privind preţul nisipurilor şi al pietrişului în vederea ajustării sale cu indicele preţurilor de consum, situaţie anacronică în condiţiile în care România a aderat la Piaţa unică şi s-a angajat să reducă la minimul posibil intervenţiile administrative în fixarea preţurilor. Totodată, se arată că menţinerea unui regim special pentru nisipuri şi pietrişuri, atunci când acestea pot fi şi sunt tranzacţionate la bursa de mărfuri, astfel stabilindu-se un preţ transparent şi în concordanţă cu regulile unei pieţe libere, nu se justifică.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din data de 21 martie 2017.
La lucrările Comisiei și-au înregistrat prezența un număr de 23 deputați, din totalul de 25 de membri.
La dezbaterea acestui proiect de lege au participat, în calitate de invitați, reprezentanți ai Ministerului Finanţelor Publice.
În urma examinării proiectului de lege şi a opiniilor exprimate, deputații prezenți la lucrări, au hotărât cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, în forma adoptată de Senat.

În raport cu obiectul şi conţinutul său, proiectul de Lege face parte din categoria legilor ordinare.

